لیبی-نین پایتاختی طرابلس-دا ژانویه نین 16-دان بری‌دیر داوام ائدن توققوشما‌لارا سون قویولماسی مقصدیله آتشکس باره‌ده راضیلیغا گلیندی.
طرابلس-دا هتل لردن بیرینده کئچیریلن مطبوعات کنفرانسیندا پایتاخت و ترهونه شهرلرینده کی طایفه لیدرلریله آتشکس قراری باره‌ده راضی‌لیق الده اولوندوغو بیلدیریلدی.
طرف‌لر آراسیندا ایمضا‌لانان سازیشده سلاح‌لی قروپ‌لارین اولدوق‌لاری یئرلردن 15 کیلومتر گئری چکیلمه‌سی، قارشی‌لیقلی اسیر موبادیله و جنازه‌لرین تحویل وئریلمه‌سی، یول‌لارین آچیلماسی، باریئرلرین گؤتورولمه‌سی، آغیر سلاح‌لارین قرارگاه‌لارداکی یئرلرینه قویولماسی نظرده توتولوب.
سازیشین قوه‌یه مینمه تاریخینه دایر معلومات وئریلمه‌ییب.
قئید ائدک کی، طرابلس قوروما گوجو حکومت طرفیندن داها اول لغو اولوندوغو آچیق‌لانان ترهونه شهریندکی 7-جی بریقادایا مخصوص قوه‌لری شهرین حربی سرحدلریندن چکیلمه‌مکده اتهام ائتدی. بونون نتیجه‌سینده طرابلس-دا 4 آیلیق آتشکس قرارینی سونا چاتدیران توققوشما‌لار یئنی‌دن باشلادی. توققوشما‌لار نتیجه‌سینده 15 نفر حیاتینی ایتیردی، آرا‌لاریندا قادین و اوشاق‌لارین دا اولدوغو 47 نفر یارالاندی.
